De ligner sig selv, men de er faktisk helt anderledes. Faktisk er hver og en af superligaklubben Hobros nye trøjer forskellige fra hinanden. Den gamle Hobro-trøje med polohals er skiftet ud med en ny trøje med helt unikke prikker. - Jeg synes det er fedt med et anderledes design i forhold til den gamle. Hver trøje er forskellig med de nye prikker, hvor mønsteret er forskellige på hver trøje – det er fedt, at trøjen skiller sig ud på den måde, siger Superligaspilleren fra Hobro IK Mathies Skjellerup. Den nye trøje er blevet taget godt i mod af fansene på Hobro IK’s Facebookside, og også blandt spillerne er den nye trøje populær. - Jeg har ikke rigtig løbet med trøjen på endnu, men synes den er dejlig omkring halsen. Det føles også som om, at den føles lettere på kroppen end den gamle, siger Mathies Skjellerup. Hobro IK ligger på en øjeblikkelig 14. og sidste plads i Superligaen. Holdet har lige nu kun hentet fire sejre, der alle er blevet hivet i land på hjemmebane. - Vi skal have et par sejre mere end i den her halvsæson. Vi må håbe at den nye trøje virker lidt bedre på udebane end den gamle, siger Mathies Skjellerup. Om den nye kamptrøje kan hjælpe mod flere sejre må tiden vise, men ifølge Mathies Skjellerup så kan tilskuerne roligt trække i trøjen til næste hjemmekamp uden gener. - Jeg synes ikke, at den kradser, men det døjede jeg heller ikke med før, forsikrer Mathies Skjellerup.
Superligaklubben Hobro IK har fået nye trøjer, som de er klar til at hive over hovedet, når landskampspausen er slut.